Gonnohyōe Yamamoto
, također zvan Gonnohyōe, bio je japanski flotovođa i državnik, koji je u dva navrata (od 1913. do 1914. te od 1923. do 1924. godine) služio kao premijer Japana.

Rodio se kao sin samuraja u službi klana Shimazu, a kao adolescent je sudjelovao u Boshinskom ratu. Nakon uspostave Meijevog režima se 1870. počeo školovati za časnika novostvorene Japanske carske mornarice, a što je kasnije uključivalo brojne posjete Evropi, SAD i Južnoj Americi kako bi se upoznao sa modernim tehnologijama i ratnim brodovima. Yamamoto se 1890-ih nametnuo kao jedan od najvažnijih časnika mornarice i značajnim dijelom uticao na njen razvoj. Velikim dijelom su mu se pripisivale zasluge za pobjedu u ratovima sa Kinom i Rusijom.

Na unutrašnjem planu je bio liberal te se zalagao za parlamentarni sistem. Njegov prvi premijerski mandat je obilježio tzv. Siemensov skandal, zbog koga je 1914. godine morao odstupiti. Deceniju kasnije je vraćen na mjesto premijera, jer se smatrao najpouzdanijim izborom i osobom sa najviše autoriteta u usijanoj atmosferi nakon katastrofalnog Kanto potresa. Njegov drugi mandat su obilježili pokušaji da se ustanovi opće pravo glasa, ali oni nisu urodili plodom, te je brzo nakon toga bio prisiljen podnijeti ostavku i povući se iz politike.

Izvori

Vanjske veze 

London Gazette Issue 28019

Japanski vojskovođe
Japanski političari
Premijeri Japana